Stækkun Sultartangastöðvar sem Landsvirkjun er að undirbúa getur aukið afl virkjunarinnar um 8 megavött án nokkurs jarðrasks eða framkvæmda við mannvirki . Áætlað er að aðgerðin kosti undir 40 milljónum kr. og er því afar hagkvæmur kostur . Búrfellsstöð var stækkuð á árunum 2016 til 2018 með því að nýta betur það vatn sem í gegnum stöðina fer . Við það jókst virkjað rennsli í 380 rúmmetra á sekúndu . Sultartangastöð er næsta stöð fyrir ofan Búrfellsstöð og nýtir vatn bæði úr Tungnaá og Þjórsá og er hámarksrennsli hennar 322 m 3 / s . Komi til þess að keyra þurfi Búrfellsstöð á fullum afköstum verður að hleypa vatni um farveg Þjórsár frá Sultartangalóni að inntaki Búrfellsstöðvar . Við það mun vatn renna óvirkjað framhjá Sultartangastöð . Samkvæmt upplýsingum frá Landsvirkjun geta skapast áskoranir þegar vatni er hleypt þessa leið að vetrarlagi , þegar snjór og ís er í farvegi , sem geta valdið krapaflóði og erfiðleikum við Ísakot , inntak Búrfellsstöðvar , og þar með rekstrartruflunum í stöðinni , að því er fram kemur í Morgunblaðinu í dag .